SPRÍSTUPNIŤ

Návrh na odvolanie MUDr. Jána Gajdoša z funkcie predsedu Úradu pre dohľad nad zdravotnou starostlivosťou a na vymenovanie MUDr. Richarda Demoviča, PhD. do funkcie predsedu Úradu pre dohľad nad zdravotnou starostlivosťou

Podľa ustanovenia § 22 ods. 10 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon“) predsedu Úradu pre dohľad nad zdravotnou starostlivosťou (ďalej len „úrad“) odvolá vláda z jeho funkcie, ak
a)	bol právoplatným rozsudkom súdu odsúdený za úmyselný trestný čin alebo bol právoplatne odsúdený za trestný čin a súd nerozhodol o podmienečnom odložení výkonu trestu odňatia slobody,
b)	bol právoplatne pozbavený spôsobilosti na právne úkony alebo jeho spôsobilosť na právne úkony bola obmedzená,
c)	začal vykonávať funkciu, povolanie, zamestnanie alebo činnosť, ktorá je nezlučiteľná s funkciou predsedu úradu, alebo nesplnil povinnosť podľa § 22 ods. 8 zákona.

V zmysle ustanovenia § 22 ods. 11 zákona predsedu úradu môže vláda z funkcie odvolať aj z iných dôvodov, ako sú uvedené v ustanovení § 22 ods. 10 zákona, a to na návrh ministra zdravotníctva Slovenskej republiky.

Odvolanie MUDr. Jána Gajdoša z funkcie predsedu úradu sa navrhuje vzhľadom na výsledky činnosti úradu s prihliadnutím na súčasný stav v zdravotníctve a zodpovednosť vlády za zdravotný stav obyvateľstva Slovenskej republiky.

V nadväznosti na uvedené a v súlade s ustanovením § 22 ods. 2 zákona súčasne predkladám návrh na vymenovanie MUDr. Richarda Demoviča, PhD. do funkcie predsedu úradu. 

V zmysle ustanovenia § 22 ods. 4 zákona za predsedu môže byť vymenovaná fyzická osoba, ktorá
-	má spôsobilosť na právne úkony v plnom rozsahu,
-	má diplom o absolvovaní vysokoškolského štúdia v študijných programoch druhého stupňa,
-	má najmenej sedemročnú prax v oblasti zdravotného poistenia, v oblasti práva, v oblasti finančného trhu alebo v oblasti poskytovania zdravotnej starostlivosti, z toho najmenej dva roky praxe v riadiacej, vedeckej alebo pedagogickej funkcii,
-	je dôveryhodná (táto skutočnosť sa preukazuje odpisom  registra  trestov nie starším ako tri mesiace),
-	má trvalý pobyt na území Slovenskej republiky.

MUDr. Richard Demovič, PhD. spĺňa všetky zákonom stanovené požiadavky na vymenovanie do funkcie predsedu úradu.